Asú tē wâyi diŋ Ńtondôbə Zambá woe, ó kálaga esíé dzíé, məbéndé, mətum, ai məmvéndé móé. 2Mínā mī ngányiŋ ai nyé sə̌ kig bɔ́n báán, bɔ́ bá ndzí kig yén ngə́ áyəm áyə̄gə́lə́ Ńtondôbə Zambá wāān, anén díé, ngul yǎ wɔ́ wóé, fím yǎ énam dzíé, 3məsimbá móé ai míḿbɔ̄án yā á ngābɔ á tə́m tə́m Egîptɛn ábə Farawóŋ ǹkúkúmā yā Égîptɛn ai ǹnam wóé ósə. 4É dzam a ngábɔ ǹkán bítá yā Égîptɛn, bikabilí ai bikálíg byábá, ḿból á ngābɔ̄ nâ məndím yā é máŋ mávie mə́ yālī bɔ́ á yób éyɔŋ bə́ tsídigan mínā, ḿból á ngāman bɔ́ dzâ a kwî ámōs yə aná. 5É mam a ngábɔ ású dáán á ńkōd ńnam a kələ kwí anə́ mī zaa kwí mū. 6É dzam a ngábɔ Datân bân Abiram, bɔ́n bə́ Eliav mɔ́n Rúben, éyɔŋ sí ē ngáyâban, é miní bɔ̄ ai məndá mə́ bod mábá, bibə̌m byábá ai miǹtɔbɔ myába á zāŋ bɔ́n bə́ Ísraɛ̂l. 7Mís máán émɔ̄ fɔ́ɔ́ mə́ ngáyén é mod esíé ásə Ǹtondôbə a ngábɔ nyɔ́. 8Asú tē myāyi kálā mə́béndé mə́sə mabéndē mína aná, nə́ mǐ bɔ ngul, nə́ mǐ fādī ńnam myǎyi dǎŋ vī, nə́ ó wóge ai mínā. 9Nə́ mǐ nyíán é sí Ńtondôbə a ngákag běsōá ai mvɔŋ dzabá, é sí mə̄nyáŋ ai wé byáfúguzu.